Uit die binneland - Dana Snyman - Kollig - Republikein
Thursday, January 17th, 21:54:51
Uit die binneland - Dana Snyman
07 July 2005 | Kollig
SNYMAN se humoristiese pen breek weg na plattelandse cafés met juke-bokse en seven singles, besoeke aan die \"Monnemint\" en Boeregrafte, in \'n tyd dat Valiants en Zephyrs nog bekende name was.
Juis op een van hierdie reise het \'n bakkie se \'ghêrs soos \'n dier in pyn gesterf.\' Snyman spaar ook nie die Nuwe Suid-Afrika nie: Jappies word die kop gewas, so ook sekere rugbyondersteuners, sekere radioluisteraars, sekere openbare figure. Maar Snyman verken ook die ander, pynliker kant van sy land en sy mense: Agnes wat donkermôre die skôrro-skôrro in Mabopane moet haal, Attie wat te vroeg die kroeg se binnekant moet leer ken, die bosluismense van die Noordwes, die ryke en die arme wat mekaar deur \'n kamervenster aanstaar. En dis moeilik om te sê waar die lag ophou en die traan begin - en andersom. Snyman se unieke aanslag maak van hierdie vyftigtal kort stukke eerste kort-kortverhale of sketse as die tipiese rubriek - dit het vroeër in Beeld, Weg en Huisgenoot verskyn.
Dana Snyman is \'n bekende rubriekskrywer en joernalis en was onder meer werksaam by Beeld en Huisgenoot. Tans is hy aan die buitelugtydskrif Weg verbonde as reisskrywer en senior joernalis. Hy woon in Pretoria.
Uit die binneland (ISBN: 0798144858) is deur Human & Rousseau vrygestel en kos N$99,95.